Kommissionens beslutning

af 9. november 2000

om godkendelse af enhedsprogrammeringsdokumentet for EF-strukturinterventioner i regionerne, der er omfattet af mål 2 i Danmark

(meddelt under nummer K(2000) 2824)

(Kun den danske tekst er autentisk)

(2002/420/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1), særlig artikel 15, stk. 5,

efter høring af Komitéen for Udvikling og Omstilling i Regionerne og udvalget i traktatens artikel 147, og

ud fra følgende betragtninger:

(1) I artikel 13 og følgende artikler i afsnit II i forordning (EF) nr. 1260/1999 fastlægges der betingelser for udarbejdelse og gennemførelse af enhedsprogrammeringsdokumenter.

(2) Ifølge artikel 15, stk. 1 og 2, i forordning (EF) nr. 1260/1999 kan medlemsstaten efter at have hørt partnerne som omhandlet i samme forordnings artikel 8 forelægge Kommissionen en udviklingsplan, der behandles som udkast til enhedsprogrammeringsdokument, hvis indhold beskrives i samme forordnings artikel 16.

(3) I medfør af artikel 15, stk. 5, i forordning (EF) nr. 1260/1999 træffer Kommissionen på grundlag af medlemsstatens regionale udviklingsplan som led i det partnerskab, der defineres i samme forordnings artikel 8, efter procedurerne i artikel 48 til 51 afgørelse om enhedsprogrammeringsdokumentet efter aftale med den pågældende medlemsstat.

(4) Den danske regering har den 11. april 2000 forelagt Kommissionen et acceptabelt forslag til enhedsprogrammeringsdokument for regioner i Danmark, der er omfattet af mål 2 som defineret i artikel 4, stk. 1, eller som modtager overgangsstøtte under mål 2 og 5b som defineret i artikel 6, stk. 2, i forordning (EF) nr. 1260/1999. Dette forslag til enhedsprogrammeringsdokument indeholder de elementer, der omhandles i samme forordnings artikel 16, herunder en beskrivelse af de prioriterede felter samt oplysninger om støtte fra Den Europæiske Fond for Regionaludvikling (EFRU), Den Europæiske Socialfond (ESF), og andre finansielle instrumenter til gennemførelse af planen.

(5) Datoen for forelæggelsen af forslaget, som Kommissionen finder gyldig, er startdatoen for udgifternes støtteberettigelse. Da det gyldige forslag er forelagt for Kommissionen i perioden 1. januar 2000 til 30. april 2000, er startdatoen for udgifternes støtteberettigelse den 1. januar 2000, jf. artikel 52, stk. 4, i forordning (EF) nr. 1260/1999. I henhold til forordningens artikel 30 bør der fastsættes en slutdato for udgifternes støtteberettigelse.

(6) Enhedsprogrammeringsdokumentet er blevet udarbejdet i samråd med den pågældende medlemsstat som led i partnerskabet.

(7) Kommissionen har sikret sig, at enhedsprogrammeringsdokumentet er blevet udarbejdet i overensstemmelse med additionalitetsprincippet.

(8) I henhold til artikel 10 i forordning (EF) nr. 1260/1999 sikrer Kommissionen og medlemsstaten under overholdelse af partnerskabet samordningen af de forskellige fondes interventioner, dels indbyrdes, dels med interventionerne fra EIB og de øvrige eksisterende finansielle instrumenter.

(9) EF-bidragene for hele perioden og den årlige fordeling af den fastsættes i euro. Den årlige fordeling skal stemme overens med de finansielle overslag. I henhold til artikel 7, stk. 7, i forordning (EF) nr. 1260/1999 er EF's støtte blevet indekseret med 2 % om året. Denne støtte kan revideres midtvejs i støtteperioden og senest den 31. marts 2004 med henblik på at tage højde for både den reelle prisudvikling og fordelingen af resultatreserven i henhold til artikel 7, stk. 7, og artikel 44, stk. 2, i forordning (EF) nr. 1260/1999.

(10) Under hensyntagen til den rytme, hvormed enhedsprogrammeringsdokumentet udmøntes konkret, kan fordelingen af beløbene mellem de prioriterede felter justeres, inden for forudbestemte begrænsninger, i samråd med den pågældende medlemsstat og i henhold til behovene herfor -

VEDTAGET FØLGENDE BESLUTNING:

Artikel 1

Enhedsprogrammeringsdokumentet for EF-strukturinterventioner i regioner, der er omfattet af mål 2 og områder som er kvalificeret til at modtage overgangsstøtte under mål 2 og 5b i Danmark for perioden 1. januar 2000 til henholdsvis 31. december 2006 og 31. december 2005, godkendes.

Artikel 2

1. I henhold til artikel 19 i forordning (EF) nr. 1260/1999 omfatter enhedsprogrammeringsdokumentet følgende elementer:

a) Den strategi og de prioriterede felter, der er udvalgt med henblik på EF-strukturfondenes og medlemsstatens fælles initiativer; deres særlige mål, udtrykt i tal; en forhåndsevaluering af den forventede virkning, herunder på miljøsituationen, og en angivelse af, at de prioriterede felter hænger sammen med den økonomiske, sociale og regionale politik samt beskæftigelsesstrategien i Danmark.

Der er følgende prioriterede felter:

1) Udvikling af regionen, herunder især udvikling af rammebetingelser

2) Virksomhedsudvikling - primært udvikling af SMV'er

3) Kompetenceudvikling - udvikling af menneskelige ressourcer

4) Teknisk assistance.

b) En kortfattet beskrivelse af de påtænkte foranstaltninger med henblik på gennemførelse af de prioriterede felter, herunder de oplysninger, der er nødvendige for at vurdere støtteordningerne ud fra traktatens artikel 87.

c) Den vejledende finansieringsplan, der for hvert prioriteret felt angiver det påtænkte rammebeløb for hvert år for medfinansieringen fra den enkelte fond og de øvrige finansielle instrumenter, og som præciserer, hvilke bevillinger der er afsat til regioner, der modtager overgangsstøtte under mål 2 og 5b, og som også angiver medlemsstatens egne støtteberettigede offentlige og tilsvarende midler og skønnede private midler. Fondenes samlede årlige støtte til enhedsprogrammeringsdokumentet er forenelig med de gældende finansielle overslag.

d) Bestemmelser om enhedsprogrammeringsdokumentets iværksættelse, som omfatter udpegning af forvaltningsmyndigheden, beskrivelse af reglerne for forvaltning af enhedsprogrammeringsdokumentet samt anvendelse af globaltilskud, beskrivelse af overvågnings- og evalueringssystemerne, herunder overvågningsudvalgets rolle, og bestemmelser om partnernes involvering i overvågningsudvalgene.

e) Forhåndskontrol og information om gennemsigtigheden af de finansielle strømme.

2. Den vejledende finansieringsplan angiver de samlede udgifter til de prioriterede felter, der er udvalgt med henblik på EF's og den pågældende medlemsstats fælles initiativer, til 617017949 EUR for hele perioden, og det påtænkte rammebeløb for medfinansieringen fra strukturfondene til 189000000 EUR.

Det nationale finansieringsbehov, der følger deraf, dvs. 205574356 EUR for den offentlige sektor og 222443593 EUR for den private sektor, kan delvis dækkes af EF-lån fra EIB og de øvrige låneinstrumenter.

Artikel 3

1. Støtten fra alle strukturfondene til dette enhedsprogrammeringsdokument er på 189000000 EUR.

De nærmere regler for ydelsen af støtten, herunder støtten fra fondene til de forskellige prioriterede felter og foranstaltninger, som indgår i dette enhedsprogrammeringsdokument, fremgår af finansieringsplanen i bilaget til denne beslutning.

2.

>TABELPOSITION>

3. Under gennemførelsen af finansieringsplanen kan beløbet (for hele perioden) for de totale udgifter eller fra fondene bevilget til et prioriteret felt justeres, i enighed med medlemsstaten, med en begrænsning på enten 25 % af det totale beløb fra fondene i enhedsprogrammeringsdokumentet eller en højere procentsats under forudsætning af, at beløbet ikke overstiger 30 mio. euro, og med overholdelse af det totale beløb fra fondene som beskrevet i stk. 1.

Artikel 4

Denne beslutning foregriber ikke Kommissionens holdning over for statsstøtte efter traktatens artikel 87, stk. 1, som er omfattet af denne intervention og endnu ikke godkendt af Kommissionen. Det forhold, at medlemsstaten forelægger en ansøgning om intervention, et programtillæg eller en betalingsanmodning, træder ikke i stedet for den underretning, som traktatens artikel 88, stk. 3, omhandler.

EF's medfinansiering af statsstøtte (støtteordninger og ad hoc-støtte) efter traktatens artikel 87, stk. 1, kræver, hvad enten det drejer sig om støtteordninger eller individuel støtte, at de på forhånd skal godkendes af Kommissionen i henhold til traktatens artikel 88, undtagen de tilfælde, som er i overensstemmelse med de minimis-reglen og undtagen den støtte, der er fritaget i henhold til fritagelsesforordninger udstedt af Kommissionen efter Rådets forordning (EF) nr. 994/98 af 7. maj 1998 om anvendelse af artikel 92 og 93 i traktaten om oprettelse af Det Europæiske Fællesskab på visse former for horisontal statsstøtte(2). Foreligger der ikke en sådan fritagelse eller godkendelse, er støtten ulovlig (konsekvenserne af ulovlig støtte er fastlagt i procedurereglerne for statsstøtte), og hvis de medfinansieres, vil det blive behandlet som en uregelmæssighed efter artikel 38, stk. 5, i forordning (EF) nr. 1260/1999.

Anmodninger om mellemliggende eller endelige betalinger som beskrevet i artikel 32 i forordning (EF) nr. 1260/1999 betragtes derfor ikke som gyldige af Kommissionen i forbindelse med foranstaltninger, der omfatter medfinansiering af ny eller ændret støtte som defineret i procedurereglerne for statsstøtte (støtteordninger og ad hoc-støtte), før Kommissionen har fået meddelelse om dem og formelt har godkendt dem.

Artikel 5

Begyndelsesdatoen for udgifternes støtteberettigelse er 1. januar 2000. Slutdatoen for udgifternes støtteberettigelse er 31. december 2008. Denne dato kan forlænges til 30. april 2009 for udgifter afholdt af de opdragsgivende organer som defineret af artikel 9, afsnit l) i forordning (EF) nr. 1260/1999.

Artikel 6

Denne beslutning er rettet til Kongeriget Danmark.

Udfærdiget i Bruxelles, den 9. november 2000.

På Kommissionens vegne

Michel Barnier

Medlem af Kommissionen

(1) EFT L 161 af 26.6.1999, s. 1.

(2) EFT L 142 af 14.5.1998, s. 1.